Allen, den disen brieff an sechend odˀ hoͤrrent lesen, kùnd ich, Hans Tachelshovē, zuͤ disen ziten schulthess ze Mellingen
und vogt in der klchhˀre ze Buͤblikon und ze Hegglingen, und vˀgich offenlich mit disem brieff, das ich daselbs
ze Buͤblikō in dem twing an offner, fryen stràsse offenlich ze gerichte sas in namē und an statt gemeiner eydgenossen, miner gnaͤdigen hˀren, ✳ da in offem, gebannē gericht fûr mich kamēt Nes Kittin von Buͤblikō mit Clewin
Kitten vō Taͤgre, ira erbornē und wùssenhaftigē vogt, dˀ ira do zemaͧl offenlich in gericht mit urteil gebn̄ wart, an
einē teil, ✳ und Uͤli Moͤringer von Buͤblikō mit sinē fûrsprechen zuͦ dem andˀn teil. ✳ und offnet do die obgen̄̄ Nes Kittin
mit irem fûrsprechn̄ offenlich in gericht, wie das der egen̄̄ Uͤli Moͤringˀ, ira elicher man, dˀ selbn̄ Nesen Kittin semlich
frûntschaft und elichi lieby dik und vil erzoͤug und getaͧn hett und noch taͤglich taͤti, ✳ dar umb die selb Nes Kittin
in gunst und willen komē wˀe, ✳ das sy dem vorgen̄̄ Uͤlin, irem elichn̄ man, zuͦ einer ergetzuḡ siner arbeiten und kosten,
so er mit ir gehebt hett, vˀmacht und vˀschaffen hetti ein matten, ist gelegen am dorffbach, genāt Stegmās Matt,
und ein bettstatt und was darzuͦ hoͤrt ✳ also in libdings wis, das er die jetzgen̄̄ mattē und bett statt nutzen
und niessen sol ze end siner wil, ✳ und wen̄ er nùt me in lebn̄ ist, so sol die egen̄̄ matt und bettstatt wider umb
vallen an dˀ obgen̄̄ Nesen Kittin erbn̄ hand. ✳ und do sy nu das also geoffnet offenlich in gericht mit irem fûrsprechen, do gieng si ouch dar offenlich in gericht mit irem fûrsprechn̄ fûr mich als fûr einen richtˀ und gaͧb dz obgen̄̄
gemaͤcht uff in min hand als in eines richters hand ✳ und vˀtgott und gab das uff mit miner hand als eins richtˀs
in des obgeschribnē Uͤlis Moͤringˀs hand ✳ und vˀtgott und gab das vorgen̄̄ gemaͤcht also uff mit hand, mit mund, mit
wortē, mit werkē, mit geberdn̄ und mit aller andˀ zuͦgehoͤrd, als man semlich sach und gemaͤcht uff gebn̄, vˀtgen, verschaffen und enziechn̄ tuͦn sol nach recht, sitt und guͦtˀ gewonheit des twings und des dorfs ze Buͤblikō. ✳ und das
beschach als vˀre, dz ich, dˀ obgen̄̄ richtˀ, rechtes hier umb fragot uff den eyd, ✳ und wart erteilt und geviel ouch
mit gesamnottˀ urteil uff den eyd, das dise obgeschribnē vˀtgūg, uffgebūg, vˀschaffūg un̄ enziechūg des obgen̄̄
gemaͤchtes als gar und gentzlich naͧch des twinges und dorfs ze Buͤblikō recht, sitt und gewonheit beschechn̄
wˀe nach miner urfraͧg uff den eyd, dz es nu und hienach billich kraft un̄ macht und handveste haͧt und habn̄
sol. ✳ und also ze angedenknisse aller obgeschribnē gedingē und sachn̄ ward ouch brieff un̄ urkùnd von dē gericht
hier umb ze gebn̄ einhellklich mit gesomnettˀ urteil uff den eyd erteilt. ✳ und hie by warent und sind gesin die erbˀn
und bescheidnē Hans Halenbaˀt, Ruͤdi Viland, Heini Bittˀkrut, Hans von Hallwil, Bertschi im Bach, Hensli Marti von
Taͤgren und andrer erbˀn lùten vil. ✳ und des zuͦ einē vesten und gewarē urkùnd, so han ich, dˀ obgen̄̄ Hans Tachelshovē, richtˀ, von des gerichts wegen min eygen ingesigel offenlich gehenkt an disen brieff, doch mir und
minē erbn̄ unschedlich. der gebn̄ ist an zistag nechst vor sant Margareten tag in dem jar, do man zalt
nach Cristi gebùrt vierzechn̄hundˀt und sechszechen jare. ✳